khistorydata/jeongjo-sjw-relations huggingface dataset:
정조 12년 · 목
以韓光會爲判義禁李永錫爲穆陵參奉李鎭邦爲武兼南益永爲部將落仕最久人也
정조 12년 · 강
命刑曹罪人鄭泰元等姑爲仍囚
정조 12년 · 목
刑曹啓言頃因昌原人金龍煥擊錚原情鄭泰元等發關捉來擧行後草記事蒙允矣泰元等今纔捉來嚴加査實則泰元以爲司圃署求得田土時李光旭曰梁山蔚山等地自訓局出物防堰而本局方以本錢推出移付本署爲好云故與光旭同往蔚山則本府人崔斗河言于光旭等曰昌原人金國臣求仕錢置其叔仁大處若以國臣爲物主後此錢假托官錢推出爲好云渠以該署提調傔人故乃以國臣貸用防堰錢卽爲推給之意圖出關文送本道因囑本官仁大處勒捧定日云朴世應招則與泰元無異同矣泰元欲徵不當之錢於仁大處畢竟仁大致死以至其子之鳴冤請依判下巨濟府定配朴世應杖一百流三千里朔州府定配杖則待用刑令配所官擧行李光旭曾經僉使且方在該營拘留中分付該營待畢捧移義禁府崔斗河令道臣推覈後照律重繩允之敎以鄭泰元不可俓配作奸委折待用刑嚴刑推覈次姑爲仍囚
정조 12년 · 강
命壯勇營各哨色軍技藝各於名下懸錄以啓
정조 12년 · 목
敎壯勇營曰本營各哨各色軍兵等逐日肄習而技藝之孰優孰劣單技與兼藝尙無區別書置之擧自今以後無論七色軍馬步軍各其名下以技藝之鍊熟者一一懸註馬軍之兼步技者步軍之兼馬技者亦皆懸錄後修兩件成册一件入啓一件營上來頭單技或幾技之懸註者如有添錄之事先修營上件卽爲請出內入成册一體修正入啓事定式施行
정조 12년 · 강
禮曹以太廟第六室配享三勳臣黜享議大臣啓
정조 12년 · 목
該曹啓言因溫陵令崔昌國上疏批旨問議于時原任大臣則領議政金致仁以爲三勳臣黜享之論始自溫陵復位之後今於公議之復發孰敢異辭第伏念先大王克擧列朝未遑之禮更無餘憾而獨於此事終始難愼則聖意所在有可仰見到今輕議無已未安云左議政李性源以爲三臣以中興元勳與於配食之例昔當復陵之日豈不照燭三臣之罪而處分不加到今追黜實涉重難云右議政蔡濟恭以爲朴元宗成希顏柳順汀之請廢坤殿干犯倫常之罪備悉於金淨朴祥兩先正疏論中臣不必到今架疊而第伏念端敬王后位復中壺尊配太室每當大享之際陟降之靈俯視庭下則所謂配食三臣以私則戕國舅也以公則廢國毋也而尙且晏然猶舊列侍當室則聖后悲鬱痛惋之心當如何也雖以三臣言之仰瞻聖后之儼然在上其敢安心於尊爵籩豆之間乎先大王永錫爾類之孝卓絕百王之識溫陵旣復之後從揭十行之敎未行竝黜之典者宜在追念舊遠之事難以輕議然以臣愚見倫常重勳勞輕以平日勳勞之微掩百代倫常之變古今未嘗聞如此事矣然事係莫重典禮聖問之下何敢臆對云領府事鄭存謙判府事徐命善領敦寧洪樂性判府事李福源病不收議判府事金熤以爲溫陵復位之後三臣黜享應行之典而訖今未擧臣抱玆耿耿嘗欲一陳而趑趄因循卽見崔昌國疏批至有議大臣之命不勝欽誦讚歎嗚呼三臣者端敬聖毋之劇逆血讎庭食於聖毋之廟何可以翊戴之小勳勞掩其廢國母之大罪惡耶先朝未行之事今不可輕議是何言也先大王體聖祖遺意斷而行之於數百年之後三臣黜享次第節目間事而尙難其重典也久遠也殿下追先朝未遑之典則是眞前聖後聖其揆一也豈不誠于湯有光哉微衷所激語涉煩蔓惶悚無地云判府事李在恊以爲三臣黜享終始難愼聖意必有所在以臣淺見不敢臆對云判府事兪彦鎬以爲三臣黜享之論已久亦係先朝靳持之事惟在博詢而裁處俾有以明義理而伸輿情云大臣之議如此請上裁敎曰三人者之罪可謂難掩國乘載焉野史傳之大夫國人之所共知知之者無不咨嗟慨惋以撤黜之尙遲爲闕典欠事人情所同公議可見然今玆遍詢之命不獨難於獨斷別有深量而熟講者先大王已未下敎大體統指溫陵復位當否也至於三人事元無明的之聖敎間因故相李宗城筵奏雖有上下酬酢當黜二字亦未嘗槪及聖意於此十分難愼庶可以仰認今又取考政院日記先朝下敎若曰存勳名去配食此半上落下議於昔時則可矣今時則不可況於復位之後三臣者不過庭食而已怵焉之心宜在三臣高高在上有何怵焉又敎以聖后弘量懿德豈區區於此等事乎在嗣王之道重中興之業體弘懿之德可謂繼述也聖謨洋洋昭在記注及今奉覽之後始敢自信前見早知有此敎豈必收議乎三臣黜享一款今無可論此草記置之
정조 12년 · 강
慶尙監司金光默以昌原擊錚人金達宗等査事啓
정조 12년 · 강
以金明遇爲昌原府使口傳也
정조 12년 · 목
敎以昌原府使之代令該曹口傳擇差待下批明日辭朝
정조 12년 · 강
咸鏡監司李崇祜陳疏乞遞賜批
정조 12년 · 목
疏略曰經霖傷濕之餘痞漲宿症挾感益肆床第委身者蓋數旬矣雖當陵寢奉審之月斷無戒程之望乃因恤災之聖念俯飭省部之行期恩諭屢降當此南北俱歉乙丙靡安之時顧戀殘喘臨事引去有所不敢遂乃拚棄安危力疾驅策纔遍南界轉審北地而賤疾闖發不得不擔舁復路間關還次來春監賑之時不如此又未可知伏乞亟命攸司削臣之職批以行部之入北關中路扶病輟還云民事雖可悶方有別遣使行此時南關事方伯專委不可經遞卿其勿辭調理察任
정조 12년 · 목
疏略曰臣卽伏見王府啓本則有逆醫廷揖移配昌城之命噫廷揖國家之劇逆也臣民之血讎也萬剮千䂨食肉寢皮不足以贖罪洩憤臣固知明命之雖出於恤北民之盛意而王章未伸之前不得已移之則窮海絕島而何可自北而西稍近一步哉宜有爭執之論而寥寥無聞臣安得嘿無一言上負我世子在天之靈下遏環東土罔極之憤哉亟命有司押囚於海外絕遠之地斷不可已也且臣有私義之難安者不得不附陳焉臣之向時疏辭乃有大僚請推之擧略以數字竊附避嫌之義而及見大僚箚本過自引咎殆若指臣以用意者臣所謂意慮不到者何嘗影響於拶逼盛氣等語而至若百端憂畏之句遣辭絕緊臣不知可憂可畏於臣疏者果何事也且都差員事何關於大臣而替當之律尤非凡腹之所度也以大臣休休之量何不諒臣之本心而深看之至是也臣自信無他不必多卞而大僚巽章旣緣臣疏則臣何可晏然於職名乎伏乞亟賜鐫斥批以所陳勿煩爾其勿辭察職
정조 12년 · 목
右議政蔡濟恭啓言今年年事三南畿甸雖曰登熟晩時風雨未必無災損道臣之加請災結勢固難免而第念國綱解弛外邑守宰稍有勢力惟意所欲全不畏法然此皆士夫臣不以災結置疑而如或威不束下惠反歸虛雖把束之微有消瀜之患則該守令之論以當律姑勿論其責當全歸道伯請以此申飭使營邑各自警愓敎以卿言果好依此所奏各別嚴飭俾有實效又啓言連見北伯條陳狀聞則所言節節中窾饑歲委畀之政竊幸其得人而自數朔以前已聞有圖遞之意日昨見其還營狀啓則纔及吉州以病撤巡云當此窮民顒俟巡斾之際回車復路終涉遽然咸鏡監司李崇祜推考宜矣敎以昨見辭疏極爲駭然寧有如許事體初欲直施譴罷之典矣病非托辭此時本道難付生手姑此止之聞卿所奏卿言甚得宜依爲之又啓言近聞西北邊戍卒襦衣紙衣下送之際不遇以禁軍一人領刷馬軍以送故自高陽站已爲作奸拆其衣縫刮出所編之絮戍卒之得以掩體者直以裌衣而已至於北關以白木與去核送之而初不針縫故去核則半歸閪失云自今爲始所經各邑必令座首眼同率去交付於前站郡邑受其無弊到付文跡前站以次如之及至監營則道伯親檢分送待戍卒之得著身上其去核重數之合式與否各鎭將報于地方官地方官報于監營監營以此狀聞恐合事宜敎曰西北戍卒烽軍之自朝家歲冬給襦衣俾免呵凍之苦制法之聖意猗乎盛矣記昔我先大王每諭予小子若曰若當寒威栗烈遙念邊邑把防軍卒之衣乏掩體雪上頓足中夜自不覺捲衾撤帷蹶然而起仍誦諭唐人詩城上風威冷江中水氣寒之句頻遣宣傳官備郞內自闕門把卒衛所巡軍所著以至西邑下送件皆命摘奸此不但予小子承聆而仰覿卿等亦必至于今欽頌而不敢忘矣予於御極之後仰體聖意時或摘奸間又申飭而今聞卿所奏奸弊如許此雖一事有違於勤咨提飭之聖意豈勝愓然而悚然依卿言出擧條拔例申飭我國法令稍久輒弛今番飭禁又安知不更有如前之弊乎此後當時遣摘奸於西北諸邑戍卒縫軍等所著襦衣斤兩則秤量輕重絮品則點視新舊執頉處地方守令以矇然捧給之罪先罷後拿竝與不察之道伯當重勘仍令書揭各該地方官府以爲常目遵行無或抵罪事卽爲嚴飭行會○禮曹判書李在簡啓言使行禁物事目每年自臣曹例爲啓下而昨年自備局釐正啓下後因傳敎印本齎去事定式則自今以後不必啓下矣從之○刑曹判書李秉模啓言因燕歧幼學鄭弘達上言其先祖故相臣鄭苯宗泒卞別事禮曹以自臣曹指一決處之意覆啓蒙允矣取考公私文跡則燕歧之鄭與晋州之鄭曾以此事訟于嶺營兩皆見斥矣往在乙酉長興人鄭奎煥因他山訟自官掘見其九代祖光露墳誌石則光露以故相之子匿跡逃命仍以泯沒爲子孫者亦不知其爲故相血孫誌石出後始乃知之呈于禮曹筵臣以此陳達至有錄用之命載在國朝寶鑑則不待推卞無容更議今此弘達之追提已定之案復事煩籲極爲猥越請勿施自臣曹勘處從之
정조 12년 · 강
飭各道査啓勿爲遲滯
정조 12년 · 목
政院啓言卽見刑曹別單則各道査啓之過限者至於九度該道之許久稽滯該曹之不爲論勘俱極未安請各該道臣及該曹堂上推考允之敎以遲滯委折令該曹該府査問各該道臣處使之據實狀聞其中殺獄回啓之尙不爲之雖過矣猶可說也其他行査之至今不爲尤爲未安嚴飭諸道使之斯速封啓○刑曹以諸道行査過限與未過限處別單書入啓敎曰依院啓批旨擧行而此後又復有過限之弊則不必摘發論罪卿等難免重勘以此惕念○漢城府以上言行査本道後限未滿未及回啓處別單書入啓敎以自本府催促此後無敢遲滯過限處自本府草記請推道伯如是申飭之後又復因循本府堂上難免重勘以此愓念○禮曹以各道孝烈上言行査人別單書入啓敎以待明年歲首査啓有定式此草記還給
정조 12년 · 강
命守禦廳餉穀停退條依狀請收捧
정조 12년 · 목
守禦使金鐘秀收啓以爲今年穡事比前豐登各年未捧中丙午停退各穀一萬二千五百八石零收捧事請令廟堂稟旨分付敎曰總廳舊還纔已分排本廳之幷擧於一時在圻民雖甚疲困兩廳所管地方旣有南北之殊此狀啓當依此依施而分數多寡果相當乎令廟堂草記稟處○備邊司啓言今此一萬二千五百餘石之數雖似稍過本州地方非比小邑迨此登稔之歲準捧最近條不至民力之大窘請依狀請許施允之
정조 12년 · 강
備邊司進北關慰諭御史齎去事目
정조 12년 · 목
今年北路之歉比癸卯殆無異同爰命內閣之臣畀以慰撫之責蓋以關嶺杳邈道路備舅非有近臣周諮之行實無以宣布聖意導達輿情也至若賙賑之政雖有道伯之經紀南北旣遠難以竝管則北關施措亦惟在於繡衣之行須於入境之後逢人則詢仳㒧之苦駐馬而布惻怛之敎目下安集之方來頭接濟之術大則狀聞稟定小則便宜裁斷亦與道臣隨事往復相機設施長吏之能否賑政之優劣詳加採探另行懲勸夙夜匪懈無負重寄一荒歲之政莫善於慰安民心一有流散則雖欲賙濟亦將靡及此所以慰諭之先於賑濟也始自鐵嶺至于六鎭在道則隨遇而慰譬入邑則聚民而撫諭期以感悅其心安接厥土一朝家穀物之以賑資劃給殆至幾萬包而北關穀簿稍優於南關分劃多少爛議道臣詳察被災之淺深酌量抄饑之衆寡平均分俵著意接濟一分穀之數排巡之法已有朝家定例固當按而行之而至若抄饑之除務欲太精則易致當入不入之患少或過濫則輒有當拔不拔之弊虛實相蒙饑飽不均賑政之善不善專係於抄饑一款嚴飭各邑各別愓意一穀必精實斗必準給然後可延一旬之糧而每於繡行監賑時則雖極精準過去之後輒多解弛別歧廉察無替始終一賑法本自至嚴無籍者例皆拔去而其中將有顚連之憂者亦勿拘此精抄救活一北路異於諸道地闊民少遠社之民勢難盡聚官門如外倉或人居稍多處設置賑所以除遠地往來之勞一歲前救急營邑聞已拮據而北地寒甚每多未春先壑之慮這這周察勿以未開賑而少忽一粥米磨鍊本自優厚如或作粥足可充飢而每爲下屬輩偸弄水多米稀有名無實嚴飭守令親自看檢一飢民延活多資草食春菜出後鹽醬尤緊另飭優分俾助糧道一賑邑守令昏憒柔懦或貪饕濫猾決不可仍置者隨現論罪而新舊遞易主管無人則無論繡衣與巡營褊禆擇其可堪者往幹該邑賑事一各邑監色輩與抄飢任掌符同行奸者一一摘發嚴勘一邊將察訪之管下設賑或在於迂路深僻處而有難逐巡躬往則使褊禆之勤幹者間間替監一發行後或逢北民流離者則分付地方官以常賑耗殺限前站給糧且給公文次次替付使之還歸本土俾爲付賑之地一飢民轉之他邑則或令逐送或不顧恤竟作餓殍近邑之民則給糧移文而還送遠邑之民則仍留救活之意嚴飭列邑一荒歲小民急於救死例不能著力作農率多因此荐飢勸農一事實爲災邑之先務須與監司守令開春卽時助糧助力無使失時一賑政之要惟在於以實心行實政而近來要名沽譽之習誠一弊風隨事察飭俾無敢售僞境內富民中如有尙義捐財補賑救死者從其穀數多寡或移關道臣或陳間朝廷以爲畢賑後論賞之地一各邑精實之穀盡歸賑穀以其簸餘虛穀移充還穀故還民返羡賑民事之可矜孰甚於此毋論賑穀還穀若有雜以虛穀之弊則該守令嚴加論罪一虞候中軍與兼營將五里程迎候等節一竝權停以除災歲民弊往來慰諭之時除茶啖簡騶率又於一處久住之日勿定輪供於列邑俾無許多糜費之患一繡行歸期當於賑政就緖後待朝家指揮而進退復路時毋論南北關守令之治否民事之利害邑瘼之巨細採訪書啓一自望軍官一員書吏一人帶去一奉使印信一顆令該曹給送一未盡條件追後于磨鍊
정조 12년 · 목
義禁府以秉益照律啓敎以如有功議各減一等又啓言秉益功減一等杖九十收贖奪告身四等放送
정조 12년 · 강
詣郊館行瑞蔥臺試射還慶熙宮
정조 12년 · 목
訓鍊大將徐有大率旗鼓前排及中軍李東燁別將吳載熙千總許冥把總李東弼馬兵一哨哨官李聖濂步軍五哨哨官金吉行南有寬李檍方處義金錫彬爲先廂禁營千總具埱把總元永胄鄕軍四哨哨官李台秀金相玉吳在臣李海鎭訓將都領爲後廂禁軍別將申應周率旗鼓前排及番將李羲星李煜李厚坤禁軍三番爲先廂壯勇營假兵房柳孝源率旗鼓前排及左右中司把總申鴻周鄭學畊善騎將姜世重壯勇衛五十三人善騎隊一哨步軍哨官丁彙泰趙彥彬鄭重赫步軍三哨爲欄後駕前駕後一百人分先後廂作隊別隊馬兵別將李應爀率前排及哨官李天晟別隊馬兵一哨分先後廂作隊御前前排內吹招搖旗大旗幟擺列於駕前時至具戎服乘輿出協陽門降輿乘馬由敦化門出敦義門敎曰今日入軍門時駐蹕行殿以京畿監營爲之仍歷臨畿營御宣化堂窓戶皆銷不卽洞開命京畿監司洪秀輔記過又命拿入畿營敎鍊官分付退出又命畿營前排排立于駕前以信箭命招京畿監司本營將校前排修試記移付洗馬坪試所校則柳葉箭一巡軍則鳥銃一巡使之試取移御觀風閣以信箭祗受於訓鍊大將禁軍別將壯勇營兵房後廂千總別隊馬兵駕前駕後先詣慕華館壇下札駐而訓鍊大將率馬步軍兵壇下右邊札駐中軍率前排石橋左邊擺列作門後廂步軍四哨環圍相連於中軍前排尾局壯勇營兵房率壯勇衛善騎隊別隊馬兵及步軍札駐於壇下左邊迎恩門前路禁軍別將率禁軍札駐於壇下越邊駕前駕後作蜂屯於壯勇衛頭局守禦使金鍾秀總戎使趙心泰京畿監司洪秀輔率前排石橋作門外分左右跪迎兵曹判書李文源於觀風閣前跪啓請駐蹕宣傳官命起來應聲退兵房承旨請受信箭以授宣傳官宣傳官跪啓稟放信砲三聲命知彀官放砲又跪啓稟鳴金二下大吹打命鉦手開金予乘馬出自京畿監營詣石橋外兵曹判書跪啓請駐蹕宣傳官命起應退宣傳官跪啓稟鳴金三下吹打止命鉦手止金壯勇營放砲吹天鵝聲點旗吶喊共三次止金宣傳官跪啓稟鳴金二下大吹打予由轅門將詣壇上壯勇營兵房訓鍊大將禁軍別將守禦使總戎使御營大將京畿監司跪迎候過卽隨行到壇下將至壇上鳴鑼邊旗幟分立左右鳴金三下吹打止予陞壇黃門旗手义捍作門兵曹判書跪啓請小開門宣傳官命起應退宣傳官跪啓稟鳴金二下小吹打命鉦手開金鳴金吹打止兵曹判書壯勇營兵房宣傳官先行參現軍牢巡視手內吹等分班叩頭宣傳官命起應退兵曹判書跪啓稟放陞壇砲宣傳官命起應退宣傳官跪啓稟陞壇號令命知彀官放信砲三聲鳴金二下大吹打牢子大喝三聲牢子一人進跪大呼開門旗手應聲揮旗退訓鍊大將御營大將守禦使總戎使京畿監司禁軍別將馬兵別將千把總哨官以次參現宣傳官跪啓稟回信地吹打鉦手開金各營軍兵皆散出試官李性源鄭好仁李漢泰林蓍喆李格李東善李謙會分所試官蔡濟恭金尙集趙心泰李喆模朴宗和徐有鳳行禮訖命承旨洪仁浩與分所試官偕往洗馬坪試取駕前駕後善騎隊以次應射於帳前武藝別監壯勇營步軍砲放設行於分所命設騎蒭貫革駕前駕後善騎隊應試又命設六兩防牌於一百步壯勇營兵房別軍職宣傳官及遠射自願人應射又命設馬上別技別軍職宣傳官駕前駕後善騎隊自願別技又設馬上才交戰善騎隊及武藝別監自願應試別設別藝別監步技訖命兵判訓禁御將及守禦使禁軍別將柳葉箭一巡應射○敎曰瑞蔥臺未畢試射技明當移設於慶熙宮中日廳還宮時當詣慶熙宮經宿畢試後還官以此知悉又敎曰明日還宮時別雲劍外皆以入直磨鍊詣慶熙宮後出番侍衛竝解嚴又敎曰未畢試別隊馬兵馬技及騎蒭明日慕華館當分所設行試官依瑞蔥臺內試射例該營大將中軍從事官當爲之承旨則假承旨李時秀進去除下直待天明設行事知悉又敎曰還宮後隨駕軍兵解嚴弘化門軍六十名金虎門軍六十名移直興化門建陽門軍七十名移直延和門外各營軍三分二移直還宮時訓將都領爲先後廂挾輦軍則以興化門入直軍三十名除出使用事分付禁軍以下闕入直六十人別將率領移直明日還宮時槍劍軍扈衛軍官除之○以信箭祗受壯勇營兵房二吹後率馬步軍行營於駕前尾局予乘馬詣慶熙宮
정조 12년 · 강
北道各陵殿有頉處命待明春修改
정조 12년 · 목
禮曹因北伯李崇祜各陵殿奉審執頉狀本啓言德陵安陵丁字閣正殿後面雨漏朽傷等處待明春修改而殿內及月廊雨漏處階砌石塗灰剝落智陵丁字閣殿內正間東北邊定陵和陵丁字閣殿內後面月廊北邊璿源殿正殿後面東邊雨漏等處前頭節祀兼告修改之意請分付允之
정조 12년 · 강
命耽羅癘疫死亡民人別加恤典
정조 12년 · 목
該牧使洪仁默狀啓以爲本島三邑癘疫熾發自正月至四月人民死亡至於六百六十二口之多去四月已爲馳啓而自四月至七月死亡九十三口今則皆已寢息敎曰其在一視之意島民亦吾民也遘癘而扎瘥至於此多聞甚驚惻五月以後雖曰稍息其前數朔因病廢農可推而知不惟農事爲然本島專尙鮑作之利如是之際漁業亦豈能如意乎大抵本島進貢物種如魚鰒等品在御供別無所關在島民徒滋苦瘼每見來貢之物目輒先蹙眉未暇念及於味之適口與否今年因病死亡之類別加存恤其貧無依窮不聊而或未收瘞者自官助給葬需且其因病失農業者失漁業者特竝量減稅額每朔物膳追鰒引鰒烏賊魚等種切勿以擅便爲拘準此減稅數爻須卽減封俾朝家一視之澤無有遐邇之別事令廟堂三懸鈴行會
정조 12년 · 강
重推總戎使趙心泰
정조 12년 · 목
因總戎廳中旬賞試才入格人施賞別單敎曰因御將筵奏批答旣有依施之命則其後各營門擧行但當依朝令釐正觀此別單只以軍兵鳥銃入格書入然則將校以下騎步射技本營獨不爲乎難免不察卿則從重推考別單更爲修正以入將校等射技雖已領賞之後一體書入別單以爲自今爲式之地事令政院分付○總廳別單鳥銃貫三中牢子盧聖得等八人竝直赴殿試其餘各技入格本廳北漢諸將官及僧將校以下各色軍兵等木布分等施賞○守禦廳將官各技入格別單哨官金熙觀等以下各木布分等施賞○兵曹將官禁軍別技入格別單堂上軍官李春琦等以下各木布分等施賞
정조 12년 · 강
命關西別餉錢木移劃壯勇營
정조 12년 · 목
該營啓言本營支放不足關西遼軍木三十同別餉木二十同別餉錢二萬兩請依領相議移劃本營以爲需用之地允之
정조 12년 · 강
命洪州幼學金邦彦等上言依大臣議施行
정조 12년 · 목
禮曹啓言洪州幼學金邦彦上言辭意議于大臣則領議政金致仁以爲蓋當丙子時忠文公成三問妻金氏自寫神主而祭之及其歿也其主歸於外孫朴壕家壕亦嗣絕而竝埋云及其主之復出也先正使置之魯恩舊廬後就舊廬立書院而奉置於位版之後矣朴師東今忽稱外裔遽欲遷奉事極乖當宜令仍安舊處嚴懲其誣罔希覬之罪然師東上言判付臣未曾見故不敢質言云在議政李性源右議政蔡濟恭判府事李在恊兪彦鎬議與領相同領府事鄭存謙判府事徐命善李福源領敦寧洪樂性病不收議大臣之議如此請上裁敎以依大臣議施行又啓言黃州幼學皇甫淙上言辭意就議于時原任大臣則領議政金致仁以爲酬勳褒忠其道不同勳之不祧匪可施於忠也昨年忠翼公金宗瑞之特命不祧蓋以幾百年後木主露出事係稀異不忍復埋政如成三問故事故也至於皇甫仁旣無木主復現之事到今陳籲義無所據上言辭意置之爲宜云左議政李性源判府事李在恊兪彦鎬俱以爲首相獻議儘有所據云右議政蔡濟恭以爲忠翼旣令不祧忠定子孫之欲援以爲例固也然人臣不祧事體不輕臣不敢質言云領府事鄭存謙判府事徐命善領敦寧洪樂性判府事李福源病不收議判府事金熤以爲金宗瑞皇甫仁勳閥則無甚差殊樹立則大抵一般朝家崇報之道亦宜無異同云請上裁敎曰諸大臣之議各有參差無主而造主仍定不祧果有可據之例乎自卿曹詳考可據文跡論理指一回啓又啓言取考謄錄則立主不祧只有李如梅李如松前例此不必援以爲例其外無他可據文跡請置之允之
정조 12년 · 목
因該府都囚徒敎曰趙變沈趾賢丁文壽白光澤考律草記勘放申大龜白仁章旣已汰去放送○該府啓言申大龜白仁章放送趙變沈趾賢丁文壽各杖一百收贖告身盡行追奪白光澤杖一百收贖告身盡行追奪長連縣定配敎以有功議者各減一等○刑曹以金在深海南縣定配啓
정조 12년 · 강
設瑞蔥臺未畢試射於隆武堂中日廳仍還官
정조 12년 · 강
宣陵靖陵祭文親押命於齋殿爲之
정조 12년 · 목
敎曰是年是日展謁意豈偶然誕彌之舊甲拜陵之舊甲皆適重回靖陵親祭祭文當親撰宣陵攝祭祭文亦當親撰而香祝親押詣齋殿後爲之以此分付
정조 12년 · 강
命禁衛營留陣以他大將代領
정조 12년 · 목
備局啓言再明日動駕時禁衛營當爲留陣而大將金持默方在直宿在前如此之時或以中軍代領或他大將兼察今番則何以爲之敎以他大將兼察○政院以何大將兼察取稟敎以守禦使金鍾秀代領牌招聽傳敎○敎曰今聞守使筵奏所執不無所據禁衛營留陣以他大將代領爲好總使亦在留陣令廟堂詳考可據前例論理草記○備局啓言禁衛營留陣代領事依下敎取考前例則有中軍代領或假大將領率之例今番則何以爲之敎以以假大將代領○政院以曾經大將權察假大將之例取稟敎以依例爲之又以曾經大將中何大將爲之取稟敎以曾經將臣令廟堂書入稟旨○因寶劍望筒敎曰陣上進去亞將兼帶總管許遞前望單子入之待下批牌招○禁衛營啓言本營軍兵留都事自兵曹節目啓下矣銅龍建陽等門及西營入直將官軍兵等依節目以訓鍊都監餘軍前期一日待標信替代出用還宮後還爲替代入直敎以建陽門及西營軍勿爲替把而訓局餘軍屬之弘化門留都陣可也○政院以何大臣留都取稟敎以領議政留都
정조 12년 · 강
以尹蓍東爲都總管前望也李坤爲守宮大將
정조 12년 · 강
行式年文武科初試試官文一所鄭啓淳李尙度尹光顏二所洪文泳徐配修閔師宣武一所趙尙鎭南憲喆參試官朴宗和梁垸二所金魯淳李漢泰參試官林道浩李國培
정조 12년 · 목
武一所啓言本所設場旣在城內此時砲放有所不敢何以爲之敎以議于廟堂又啓言本所試官南憲喆以總戎中軍領軍赴陣請令政院稟旨變通允之敎以其代行副司直李邦一爲之牌招進去
정조 12년 · 강
有政吏曹判書鄭昌順參判洪秉纘進
정조 12년 · 목
敎曰守禦使金鍾秀兼帶金吾之任許遞至於文任自前自有所執云亦爲許遞政官牌招開政差出○以李命植爲判義禁吳載純爲藝文提學
정조 12년 · 강
備局以吳泰彥疏辭論理回啓
정조 12년 · 목
備局啓言取見持平吳泰彥疏本則以爲北路未免慘歉蒭牧之責專在於守宰北關自無官廩減削之規一依豐年所捧之例不能輸大米則倍徵以小米不能納本色則責之以他穀鞭打饑民不遺一粒買馬之裨將貿布之衙客大開市門一有損廩救饑私備補賑則輒皆笑之以不緊歸之於要名方伯縣牧之臣惟在董飭之如何擇人之與否爲辭官廩自有一定之式各穀亦有準折之法則災歲民人之不能納以本色者許以準折代以相當之穀不害爲闊狹之政而若或夤綠濫徵於恒廩之外則其爲不法無異於無名之徵臺疏所論果指此等之弊歟今年本道年事恐未免歉令道臣另加探察若買馬之禆將貿布之衙客必是道內流來之弊先自巡營嚴束諸裨仍飭各閫各邑一切禁斷期於痛革捐廩私備自是守令之美政而此則惟在其人之如何有不可自朝家勸飭而擇人云云前後飭敎不啻申嚴道臣必不敢匿不以聞銓曹亦當隨窠另擇而臺言旣如此請更以此意申飭道臣及銓曹允之
정조 12년 · 강
修撰沈興永上疏賜批
정조 12년 · 목
疏略曰經筵之曠殆數月矣顧今暑褪涼生伏願日御經筵頻賜接對臣於近日小蔭閔致和事有不勝駭惋者奸黠之性早穿利竇意外蒙恩濫通仕籍其所揣手營心罔非圖賄之事撑腸拄腹都是害人之謀以其地則釁累之不可洗也以其職則卑微而不足道也然而或憑同硏之誼賣心絕之親友或藉連家之勢欺面諾之親戚譸張浮言誑惑流俗有識之隱憂世道之貽害容有極哉方今化理昭明陰沴屛遁鬼魅擣抗莫能逃於淵鑑之下則雖地處官職百倍於渠者固不敢跳踉矧如渠蟣蝨之賤者乎第其邪說易入於愚昧利誘殆遍於蠢騃東西攛那左右閃忽將有難言之憲不測之憂則早折奸萌一時爲急臣謂繕工副奉事閔致和爲先施以邊遠定配之典斷不可已也批以首陳事當體念閔致和事觀於疏中論列無非罔赦請律亦可謂歇勘然先施遠配之律亦無不可所請先爲依施○禁府以閔致和三水府邊遠定配啓
정조 12년 · 강
京畿監司洪秀輔以李寅默等山訟決給啓
정조 12년 · 목
該監司狀啓以爲李寅默安錫良等山地爭訟前道臣有所決給而李家之理屈見落非止一再前後兩隻之上言擊錚亦已屢度而京兆覆啓亦皆置李家於落科則在李家道理所當無辭掘移而寅默兄弟惟以侵辱道臣誣罔天聽爲伎倆者專出於姑緩掘移之計矣今因刑曹啓下關辭更令本牧決折論報則今此狀辭又如前報寅默之不有營邑處決惟事煩瀆崇聽之習誠爲可駭待用刑嚴刑科治亦爲分付山在官刻期督掘計料
정조 12년 · 목
該曹啓言南部良人崔斗星原情以爲丙午七月泗川人金應瑚來懇渠父曰方爲巨濟人金就景等族譜事上京滯留得給錢財亦關大利爲言渠父貸給三百四十餘兩而族譜事出場後往就景處則只給百兩其餘二百四十餘兩經年遷就故憤鬱成疾今年正月客死於泗川八耋祖母尋覓渠父罔涯之情當如何哉乞令就景應瑚等自本道重勘後厥錢亦卽推給云常漢輩債物徵推內有法司外有營邑則乃敢以幺磨至微細之事冒犯天聽萬萬痛駭原情勿施請自臣曹考律嚴勘允之又啓言楊州金信潮所當捧供以入而其父天欽當初所坐關係隄防自島出陸已是寬典則敢生希倖之望屢犯驚動之罪者萬萬駭然特以事係四件每每容貸故若値動駕之日輒犯呼籲之擧一年之內至再至三誠極寒心原情勿施請照法嚴勘允之又啓言長鬐良人金聖乞原情以爲丙午五月慶熙宮修理時磊碌五百斗卜定故渠等盡力採納則五百斗價租二千三百四十三石十一斗四升二合劃下而只給七百四十五石租四百十二石九斗八升七合稱以私儲磊碌八十斗買條虛錄三百石上納時浮費用下爲言租百石謂以兵營扇子竹價用下租二百石稱以雇價租二百三十九石各廳將吏處帖下爲言租三百四十七石一斗二升五合直歸官用巧作名色中間消融乞令磊碌價租一千五百四十九石六斗一升二合推給云聖乞之敢以四件外事肆然犯蹕萬萬猥越原情勿施自臣曹考律勘處至於本事該縣監之虛張名目中間消融誠如所訴則事甚痛駭請令本道道臣詳査決處後狀聞允之敎以誠如所訴該縣事萬萬可駭使之嚴査狀聞又啓言帽子廛市民康德一等原情以爲渠廛行貨之物貨卽各色香三升氊軸帽子針子等諸種而針子一種近爲床廛人所盜賣蓋東床廛人符同本署書員偸竊市案刀擦床廛物貨中貫子之貫字冒錄渠廛物貨中針子之針字事竟發覺廛人等遲晩侤音尙在本署且春間因市案幻弄事飭敎截嚴有釐整市案分置廟堂之命故渠等以是呈訴廟堂本署提調以通共買賣之意筵稟定奪渠等不敢更煩但遵朝令床廛人反生權利之計屢訴本署而有及案之題則稱以亂廛無慮四五百持木椎吶喊突入無論老少見輒亂打所謂亂廛被捉人驅納平市署則本署竝與床廛人移送刑曹自刑曹床廛人以不遵朝令毆人成傷杖一百勘律渠廛人則笞五十照律而不論亂廛之律渠等又告于漢城府則以市案的實爲言床廛三所任照律勘處以兩法司處決觀之亂廛之規一從市案可知伏乞令該曹取閱市案與前後文案先治其刀擦幼弄之罪仍禁其蔑法亂賣之習云矣針子買賣非今斯今當初主管必有其處而兩廛人之忽地起鬧屢煩呼籲者莫知其故苟有所冤呈于該司事理當然今乃驚動天聽狀頭自臣曹照律勘處本訟則詳考市案從公決給事請分付平市署敎以令平市署斯速從公決給事自廟堂嚴飭如不指一決折復有煩籲之弊則該堂難免其責民習亦不可不嚴懲此意一體分付又啓言慶州良女李召史原情以爲家夫幼學權相萬卽簪纓遺裔而遺腹一孤兒也只有偏母今七月初十日隣居常漢金丁三以傭價十文錢未及備報乘醉詬辱辱及媤母矣夫不勝憤痛以如指蘇燈木打臀五度丁三卽日仍往三十里許市場大醉乘暮而還猝患暑癨翌日致死初覆之檢詞證俱備獄事已成其取招之際媤母告于檢官曰矣子之打丁三以辱及矣女之故請代償命檢官不聽仍投面內防川拯之則已死於是一面士民齊單本官本官大爲感動論報巡營則巡營以守經之論不從伏乞放釋矣夫以洩媤母之冤云矣請上裁敎以令本道伯詳考文案仍具意見論理狀聞後稟處
정조 12년 · 강
以徐有寧爲禁營留陣代領大將備望也
정조 12년 · 강
命海西各樣軍布純錢代納
정조 12년 · 목
備局啓言卽見黃海監司李敬倫狀啓則以爲本道綿歉實是擧一道通同之災尤甚差勝終難分二請令廟堂稟旨分付矣如無稍勝處更爲狀聞之特敎寔出於軫彼此之俱歉慮區別之或難則今於更請純代之後有難靳持竝令純錢代納而第念在藩臣道理則固當更加周諮細察民情然後仰請亦未爲晩而聖敎纔下狀本卽到殊無消詳審愼之意請道臣從重推考敎曰依草記特以純錢代納道臣狀請出於爲民推考分揀
정조 12년 · 목
禁衛營啓言去夜二更耀金門北邊第一軍鋪衛軍點考則一名見闕事極驚駭當該分軍部將請令該府拿處允之○兵曹啓言宮墻外守直有此執頉臣之不能檢飭惶恐待罪請當該曹司衛將令該府拿處部將汰去闕直軍士與衛所該吏從重科治允之敎以卿則推考部將已拿處勿論
정조 12년 · 강
命宣傳官李儒敬仍察
정조 12년 · 목
政院啓言今此幸行時宣傳官李儒敬陞資申光輅方在待勘中李商一拿處各差備無以備員云何以爲之敎以申光輅分揀李商一放嘉善行首或有可據之例乎溯考久遠謄錄令該曹論理草記如有之仍任如無之口傳差出○兵曹啓言取考謄錄雖無例而以禁軍將五衛將忠壯將論之則或有嘉善以上階通融備擬之規況此行首宣傳官職任比他自別仍察似無所礙事係官制變通自下不敢擅便何以爲之敎以依草記施行
정조 12년 · 강
命訓鍊大將徐有大越俸五等
정조 12년 · 목
敎曰作門信地何等審愼今聞靖陵齋室在於訓局陣作門之外云若此則入齋室時當出就作門外始可還入乎事未前聞萬萬駭然該大將所當重勘而眞所謂臨陣易將爲先施以越俸五等之典當該節目事知事過後令攸司科治作門信地斯速改磨鍊事嚴飭該營
정조 12년 · 강
飭隨駕軍兵執船時毋敢爭先喧嘩
정조 12년 · 목
工曹啓言馬匹載涉專在津船而四津船除置本津外目下所餘不過爲五十隻卽今隨駕諸軍門各自執置不肯放出公私卜馱許多來往幾不能通涉以此推之則明日多數軍馬雖使屢次分涉無以推移自先廂以後依行陣次第輪回渡涉然後船隻可無苟簡之患而涉津時爭先喧譁庶可易禁津船則諸軍門無敢先執之意請分付允之敎曰若不別般約束別般作綜何以禁喧鬧禁紛爭以此草記招致備郞往傳于留都大臣又各嚴飭各營各司出宮後另送郞校以考勤慢犯者論罪之意一體傳諭
정조 12년 · 강
注書金孝建以船艙所摘奸形止啓
정조 12년 · 목
書啓略曰臣馳往南部西氷庫船艙所採察民瘼則無論各司列邑當其船隻把定之時軍人抄拔之際果不無些少弄奸之弊衆船使役之苦歇專在於船艙監官而所謂監官自來江上無賴之漢圖差是任舞弄爲事設船艙時最所厭避者卽兩邊駕船而屢次換改爲弊不小不能禁止之工曹郞廳不可無警責之道沿江諸村例出曳船軍而今番則軍數最小以許多人戶抄數小軍額故部隸及洞任輩操縱狼藉各部同然而其中西部之貢德里桃花洞爲尤甚外方船艙例取近江私養之木而廣州吏校稱以代木專事顏私勢家山木則初不擧論而疲殘之人則無論家養山養盡數䂨代故爲弊多端楊根木商朴順福劈連木數十箇廣州監色稱以買用以廉價折定而不給價本故不無呼冤之弊敎曰觀此摘奸史官書啓幸無大弊殊可喜也然諸般執頉之外至於私養山木斫伐一款最爲無勢窮民難支之弊端雖在富民有勢力者年復年納賂圖免亦一切苦之瘼向因前畿伯狀請東西郊道路庶除此弊而今番是行以其無規模無定式之故貽弊如許受弊依舊旣發之後不可仍置當該地方官事過後令廟堂論罪作奸吏鄕亦令該道査出嚴治以懲日後其餘條件下廟堂回駕後草記回啓
정조 12년 · 강
知義禁尹塾陳疏賜批
정조 12년 · 목
疏略曰臣以景慕宮提擧舁疾隨行者于今五箇月矣千萬夢想之外以知金吾末擬受點臣曾以本宮肅嚴之地不當兼行秋曹堂上見蒙許遞其後又除知金吾亦未敢肅恩而旋遞今於見職前後處義必無異同伏乞特許改削批以所辭依施
정조 12년 · 강
命武一所試官各技畢試後詣二所試取銃技
정조 12년 · 목
武一所啓言昨以城內不得放砲之意草記矣批旨議廟堂事命下矣問議于領議政金致仁左議政李性源右議政蔡濟恭則以爲城內砲放非所可論國試原規亦難變通各技畢取後砲放則暫設於洗馬臺似合事宜云矣敎以不必別設洗馬坪各技畢試後一所試官進詣二所銃技試取
정조 12년 · 목
具戎服乘輿出協陽門降輿乘馬出敦化門由崇禮門至西氷庫幕次京畿監司洪秀輔狀啓言昨日二更末上水猝至紅箭門內外幾至沒脛幸行在卽萬萬罔措今方各別董飭而地方官果川縣監尹光碩竝力造築廣州府尹李泰永衿川縣監兪漢參造築差員楊州牧使朴天行爲先罷黜其罪令攸司御處臣亦惶恐待勘承旨李亨元曰伏見畿伯狀本江水添篙其在愼重之道有難渡涉萬萬罔措矣一提學金鍾秀繕工提調徐有隣請對奏曰大駕臨江而船艙未完潦水方生輿衛於天明前決不可進發故仰達矣予曰卿等與兵判偕往看審後來奏鍾秀曰水漲難渡則臣等亦無越去之望矣予曰第往見之鍾秀等還奏曰水圍船艙平地數三十間許幾至沒脛目今所見駕由此路恐無可論而此距孝昌墓不遠大駕暫詣墓所以待水退似好矣予曰明日異於他日還御墓所齋殿未爲不可而陵幸事體自有所重決不可退一步矣卿等更爲往審形止左議政李性源右議政蔡濟恭請對性源啓言船艙水沈權功遲奏揆以國體萬萬寒心請京畿監司洪秀輔爲先罷職從之日已晏船艙尙未完築時任大臣請對予掩牎不爲召接命注書問其所奏之言性源曰日勢已晩完役無期以畿邑民丁有難速完調發隨駕軍兵使之起役似好故敢達矣予命注書傳諭曰一提學及繕工提調方往役所姑俟之無妨卿等退去時原任大臣又爲請對齊到帳外領敦寧洪樂性判府事李福源以爲暫爲移御於江榭精潔處爲好判府事李在恊兪彥鎬以爲還宮之外無他道云性源以爲許發先後廂軍一齊赴役爲好濟恭無所奏予曰右相何無一言濟恭厲聲披帳含淚而奏曰臣竊以爲今日朝廷大可寒心矣畿伯狀本之入來今爲幾時而小大臣工無一人挺身出謀徒事紛聒束手坐觀日將至晡野次停蹕此何國體此何臣分以堂堂千乘之國阻一衣帶之水至有回鑾住駕之議今日朝廷其可曰有一臣子乎孝廟朝幸行時橋梁爲潦水所衝猝地漂流其時畿伯將被梟首之典而特貸一律猶施竄配矣今番亦斬一臣之頭以嚴紀律然後可謂有朝廷矣左右環聽者莫不洒然變色予開牎召見曰卿言是矣予之終日掩幃不接卿等者蓋有意焉今日國體朝綱雖曰掃地船艙小事卽有司存予豈煩辭令乎濟恭曰臣意則命畿伯戶判及兩局將臣眼同監董竝力補築定其時限若不能趁及則以軍律從事臣等亦出而董役如有怠慢者俾得便宜處置則庶可速完矣性源曰平常無事之時軍律從事豈可輕議乎濟恭曰不然矣大駕臨江自曉至午阻水不涉往策所罕豈容循常爲之予曰戶工判及兩局將臣纔命眼同修築卿亦出而莅之不用命者依卿議擧行濟恭曰臣手下無帶率軍卒有難行令兼帶軍門都提擧之大臣進往似好矣予命訓御兩營前排各十雙送于右相以爲聽令謂右相曰卿則進詣船艙所各別嚴飭性源亦請往從之命宣傳官肅靜牌及豹尾旗使之待令如過時未築戶判以下董役之臣直爲拿入於帳殿○以李夔爲廣州府尹備薦也命政官牌招開政監司守令以隨駕人中差出吏曹判書鄭昌順進以趙鼎鎭爲京畿監司林蓍喆爲楊州牧使洪復浩爲果川縣監李英裕爲衿川縣監命新除監司守令先進去後謝恩監司府尹密符以前監司府尹所佩仍佩○命拿入前畿伯廣尹楊牧敎曰爾等身爲道伯守令當初船艙旣未完築末後潦漲又不修補致有許久留蹕之境目今日勢已晩渡涉無期爾等烏可免一律而特施寬貸之典姑不處分使之白衣董役以贖前罪又若一味玩愒不善擧行當以其罪罪之矣仍命拿出連遣宣傳官往審役處大臣將臣及戶判新舊道伯守令齊會監董果川廣州民人隨駕軍兵左右觀光人不待朝令爭先趨赴運致餘船於船艙水生處鱗次布置以船中什物鋪其上時未申而役已畢後廂軍兵渡江兩傍排立
정조 12년 · 목
乘輿出幕次至船艙兵曹判書李文源跪啓請駐蹕宣傳官命起應退文源仍跪啓稟陞船艙號令命起應退宣傳官跪啓稟陞船號令放信砲三聲乃御龍舟文源跪啓稟行船號令命起應退宣傳官跪啓稟行船號令吹大角三聲放起火一枝各營亦吹角放起火宣傳官跪啓稟鳴金二下大吹打點鼓點五方旗招各營亦鳴金大吹打點旗龍舟進泊南邊船艙宣傳官跪啓稟鳴金三下吹打止各營亦鳴金吹打止文源跪啓稟下船號令命起應退宣傳官跪啓稟下船號令放起火三枝乘輿過船艙徐有隣奏曰船艙新築保無不完之慮而臣等愚意以爲低擔步輦恐合愼重之道矣右相以爲萬民觀瞻依前高擔以示船艙完築乘輿穩涉之喜爲好云矣予曰予意政如此豈可低擔乎仍降輿乘馬
정조 12년 · 강
詣靖陵行酌獻禮仍詣宣陵展拜
정조 12년 · 목
至陵洞口下馬乘輿入大次改具翼善冠黲袍乘輿至紅箭門外降輿詣版位行四拜禮仍詣陵上及碑閣奉審仍行酌獻禮亞獻官左議政李性源終獻官右議政蔡濟恭大祝待敎尹行任訖行辭陵禮出紅箭門外乘輿詣宣陵紅箭門外降輿仍詣版位行四拜禮詣大王陵上王后陵上及碑閣丁字閣奉審訖出紅箭門外乘輿還齋室經宿
정조 12년 · 강
召見承候大臣于齋殿
정조 12년 · 목
參班諸大臣請承候故也右議政蔡濟恭曰昨日船艙修補之役百姓爭赴民情可見第船中什物擧皆輸入於補階中恐有軫念之道矣予曰予亦有料量者回鑾時當召見果川廣州民人有下敎矣
정조 12년 · 강
命靖陵陵官竝陞六宣陵陵官竝陞敍
정조 12년 · 목
敎曰誕彌舊甲御極舊甲重廻於是歲祗謁行祀感慕深深況丙午乙巳孝陵康陵或愴故事或當周甲皆有拔例賞典靖陵陵官竝陞六宣陵陵官竝陞敍守僕以下守護軍京事知守僕等皆令該曹考例施賞奉恩寺僧徒亦令該曹參考各年前例從厚例亦爲施賞事分付○敎曰昌嬪王子永陽君墓遣內侍替酌又敎曰墓在咫尺仰體聖意豈可虛過故參議金後衍故判書金孝大墓遣禮官致祭
정조 12년 · 강
駕出陵洞口至船艙渡江
정조 12년 · 목
具戎服插羽乘輿出齊殿至陵洞口外降輿乘馬命自陵洞口至崇禮門捧上言至火巢外少駐承旨李亨元啓言諸玉堂無端入衛內極爲未安請竝推考警責敎曰雖因生疏所致更思不可無飭從重推考至於殿座咫尺之地所謂引陪高聲辟人於俯瞰處事未前有尤極無嚴該隸令攸司囚禁嚴治仍乘馬至津頭下馬入幕次亨元讀奏兵曹草記曰初六日軍號分軍部將洪愼五齎到城門外從門隙傳于部將沈尙之初七日天明始到敦化門外傳于本曹雖是夜巡已撤之後頒號常例不可全廢故仍卽頒布而事未前有臣方惶恐待罪洪愼五沈尙之請拿問嚴處允之敎以勿待罪亨元仍啓言軍號傳布何等嚴重而當夜頒下翌曉始傳雖緣部將之遲滯都是該曹之不察當該兵曹堂上所當重勘而本院請推之外無他可施之罰何以爲之敎以從重推考乘輿至船艙降輿御龍舟如昨儀是日軍兵及各司隸徒渡涉之時一船致傷人皆泅出而傳說甚遇擾擾未定亨元奏曰臣採訪於沙格探問於江邊則有六七人同乘一舟果至破船之境而或移坐他船或挽執維纜人命則無一見敗擧皆利涉所聞增衍極爲驚駭顧今風恬波穩之時豈有是理臣無異目擊故敢達矣左右聞之皆自定焉至北邊船艙乘輿出次至路上降輿乘馬召見果川廣州民人慰諭後敎曰昨日船艙之役廣州果川民人之挾岸觀光者不待官令爭先赴役渠輩所欲出於由中董役之大臣目見來奏其心可見其勞宜酬大抵御極之後無一惠政之下究而蠢彼小民視我若父母如子趨事予心愧愧尤無爲喩今日旣命道伯地方官率民人來待帳殿惠及小民莫如餉與還間闊狹廣州果川軍餉還穀當年條特竝除耗軍與民一也昨日隨駕軍兵之褰袴沾體爭先爲役雖與小民有異亦不可無記念之擧隨駕營中旬回駕後卽爲設行以爲慰悅之擧至於船人之勞役今番爲最船上什物之取用亦多宜有拔例蠲惠大小船隻均廳當等納錢一竝蕩減事分付又敎曰雖是應行之事今番兩日事役可謂初見江民中曳船人等令京兆修整成册各給兩日料米事分付該廳
정조 12년 · 강
歷臨孝昌墓仍還宮
정조 12년 · 목
命孝昌墓歷臨時百官行禮置之入孝昌墓洞口內下馬乘輿入齋室改具翼善冠黲袍臨墓上行奠酌禮仍臨宜嬪墓奠酌還入齋室命孝昌墓宜嬪墓所屬施賞改具戎服乘轎出齋室由崇禮門入敦化門至協陽門外降轎乘輿還內○敎曰上言當回啓擊錚人當捧供而判堂病重勢難行公云許遞前望單子入之待開門牌招察任○賑廳啓言江民中曳船人等給米事命下矣西南北三部合一千九百三十二名處每名兩日料米一斗從所願代錢四錢合七百七十二兩八錢郞廳出往江倉依京兆成册一一分給
정조 12년 · 강
式年文科一二所進榜目
정조 12년 · 목
一所幼學張漢豊居首二所幼學朴鳴和居首
정조 12년 · 강
召見大臣備堂藥房三提調于誠正閣
정조 12년 · 목
敎曰今日旣以翌曰問安入來再明日次對進定於今日○領議政金致仁啓言今番幸行時船所凡事皆是工曹主管而不但不善擧行至於船艙移設事體重大而初不稟旨擅自遷改請工曹判書具允鈺罷職從之又啓言今番幸行時船艙水沈御路莫通以致久御幕次殆過半日揆以國體萬萬寒心監蕫道臣及諸守令不可罷職而止前京畿監司洪秀輔廣州府尹李泰永楊州牧使朴天行果川縣監尹光碩衿川縣監兪漢參請竝施竄配之典從之又啓言南兵使姜五成以各邑官門聚點擧行當否今始稟報本司矣南闕年事終未免歉請竝停止之意分付從之又啓言前因慶尙前監司金尙集狀啓東萊運監甲乙丙三年條縮米三千石以加分條中耗米每年一千石限再明年劃給運監處私逋有無嚴査登聞之意覆啓分付矣取見東萊府使李敬一狀啓則以爲運監所逋皆是給倭時欠縮果非私自犯用故所劃加分耗條三千石已自本府推移充給而今以三年條所負推之則丁未以後運監輩每年千石之逋亦難保其必無及今矯捄實合便宜請令廟堂稟處矣釜倉逋欠係是昔無今有而朝家曲軫其弊捐出每年一千包公穀使之限三年充給則不可以此援例且其逋欠專由於下納米之或以錢換貿或愆期不納故昨年以下納之規典守之方一依法典嚴立科條矣今此狀本中乃以丁未後每年千石之逋難保其必無及今矯梂實合便宜等語無難登聞仍請令廟堂稟處隱然爲後日之地立法之墨未乾說弊之啓踵到揆以事體萬萬駭然該府使李敬一依前覆奏拿問定罪雖以下納一事言之畢捧形止乃於至月初始爲因便封啓當年內擧行如此其慢忽則來頭之懈弛不言可想下納旣如此則典守之不嚴亦是次第事當此一洗謬例之時宜有益加警勵之擧此後則元下納依元事目限以四月追下納限以五月而裝發之時使實監色騎船守令則由陸進去畢納後還官而某邑裝發之自監營狀聞某邑畢納之自該府狀聞一依元稅穀例擧行若其過限不納及斛不準色不精之邑當該守令依定式自該府直爲狀聞以待處分事分付嶺伯申明知委於下納各邑及本府至於典守之方亦依昨年覆奏施行而本府使交替時新舊該監裨將眼同及閱傳受事添入節目之意請一體分付於萊府從之又啓言丁文壽事誠可駭然渠以診筵出入之醫官不受由於提調任自還鄕一去不還不可尋常處之請令該府拿問重勘從之○藥房都提調金熤啓言議藥同參鄭忠周名係醫官之列忽不知去處今至閱月仍無踪跡事極駭惑莫測其故請爲先汰去分付捕廳使之譏探期於捉得從之○左議政李性源啓言標旗所重亞於大旗而昨日回鑾時臣目見其童子之徒步捧持觀瞻所關極爲駭然請當該兵曹總府郞廳拿問處之兵曹判書亦難免不飭之失推考警責從之○右議政蔡濟恭啓言向日監試時臣以詩不滿十七八句賦不滿三十句者竝拔去之意陳達筵中自上分遣入侍史官使兩所試官知委場屋俾無一士不知之弊而二所場屋之中聞者少不聞者多此已試官不善奉行之致而及其入格試券之出詩之居首居次者俱是十六句而止儒生設或未及聞而有此事試官安敢違越朝令乎況一等之作尤宜愼擇而其泛忽如此當該三試官請竝罷職敎以罷職猶輕一竝削職○漢城判尹徐有防啓言戶籍法意自來至嚴朝家飭令前後申明而京外漏戶愈往愈甚徭役之不均殘獨之偏苦職由於此來春又當式年故自臣府今方知委各部隨其家座從實受單而外此諸道許多隱匿之患比京中尤甚今番則各邑守宰勿復襲謬着意査正之意請出擧條行會從之○兵曹判書李文源進曰軍號頒布何等至重而臣不能申飭請降威罰承旨李亨元啓言筵席奏達事體自別而文源之自引有違體例請推考敎以從重推考
정조 12년 · 강
命訓鍊大將徐有大拿問定罪
정조 12년 · 목
備邊司啓言昨日回鑾時訓局別隊馬兵所騎舡隻傾圯馬兵一名致傷云此必是舡小人多冒危爭先之致大將預爲禁戢則寧有是哉請該大將徐有大拿問定罪該次知諸將官一竝先汰後拿從重勘處允之敎曰特敎申飭又命別定差員則無論力之及與不及不善擇舡不禁爭渡當該差使員問名拿問處之別定差使員南陽府使王漢禎罷職駕前別抄駕後禁軍皆令落後限日暮從便渡涉至於別隊馬兵則別將處伊時別送令旗使之落後觀勢渡涉該隊之乃獨違令涉險有此隊下軍一名之致傷尤極駭然渰死人令本營另施恤典該別將不可拿問而止爲先定配○政院啓言訓鍊大將徐有大拿問定罪事有命矣將兵之任不可無一刻總察之人何以爲之敎以都提調總察又啓言訓鍊大將徐有大拿問定罪事命下兼帶右邊捕盜大將命召及大將牌傳令牌旣已替納何以爲之乎敎以他邊大將兼察牌招聽傳敎○因徐有大囚單敎以考律草記
정조 12년 · 강
備局以摘奸史官金孝建書啓覆奏
정조 12년 · 목
備邊司啓言取見孝建書啓則幸免大段貽弊之端而所謂舡艙監官之屢次換舡惟意幼弄極爲痛駭曳舡軍抄出時部隸洞任之狼藉操縱亦甚無嚴當該不飭之工曹郞廳及西部官員令該府拿問處之該監官部隸洞任令攸司各別科治廣州監色之廉價貿木不給價本果有是也不可置之分付道臣査出嚴治本價卽爲推給私養山作奸吏校依下敎分付嚴繩以爲懲後之地而地方官論罪一款該府使旣因他罪勘斷請置之允之
정조 12년 · 강
命部將沈尙之待用刑嚴棍懲勵
정조 12년 · 목
因洪慎五沈尙之拿處傳旨敎以何必拿處令兵判拿入嚴問兵曹啓言今初六日軍號齎來遲滯部將洪慎五沈尙之竝査實則慎五以爲軍號人定時受出馳到江頭無待令舡隻故半夜罔措其時問安中使來到艱辛渡涉步到崇禮門外更點問于廵邏軍則罷漏已久云城門未開從門隙傳于來待該所書員處云尙之以爲該所書員開東時齎來軍號故卽納兵曹其時已爲天明時云矣觀此供辭則半夜津頭呼舡竟至失馬艱涉徒步之際自致遲滯推其事勢容或可恕而從門隙相傳之時不問部將之名只傳該所書員難免昏謬之罪尙之則事當躬往崇禮門內等待分軍部將齎傳軍號而徒知直所擅離之爲難不顧軍號受來之所重以至於下吏之替受於門隙畢竟則雖自躬納於兵曹而莫重軍號中間替代之狀誠極痛駭請當該部將竝先汰後拿允之敎曰凡經宿處軍號預爲啓下留置政院臨時出給自是常例而今番則事在倉卒做錯之失容或可恕而沈尙之之以分軍部將不卽躬往非無罪也領軍飭廵亦不可離次汰去分揀爲先記過待用刑嚴棍懲勵
정조 12년 · 목
以權噵爲工曹判書李在學爲參判李義行爲知義禁申尙權爲南陽府使李在學爲副總管
정조 12년 · 강
以李秉模爲刑曹判書金思穆爲承旨前望也
정조 12년 · 강
正言柳▣上疏賜批
정조 12년 · 목
疏略曰吉日旣涓半夜動駕旋以舡艙浮橋之爲水所沈津頭露處幾至終日身爲道伯守宰苟能前期蕫飭十分殫誠則雖有一時雨水豈至沈沒之境且況駐輦江次進發無路則固當身操版鍤顚倒赴役期於完固而不此之爲循例封啓於鑾輿將渡之時而不過四倅之請罷自己之待勘而無一語及於設施改築之策者難免伈泄之罪至於四邑守令其所擧行如是慢忽致有此無前之擧無論道臣守宰究厥所犯旣關國綱且係師律雖以㴠容之仁特貸軍法姑令白衣從事而不可罷職而止臣謂前監司洪秀輔其時四邑守令幷施竄配之典斷不可已也批以再昨利涉賴是右相之功半日袖手稿土和水以待其水退此奚獨方伯守宰之罪乎竄配事已從大臣之請矣
정조 12년 · 목
疏略曰津路動駕有異平陸自下憂慮宜倍他時況舡艙頹圯大駕遲待其爲罔措固當如何爲今日臣子者縱愧古人負土塡河之誠躬伏路左祗候起居此固情禮之所不容已而伊日祗班堂上以上極爲零星不可無警堂上軍銜中不參諸人幷施譴罷之典宜矣批以祗迎班堂上以上事依施大抵設次與舡所旣遇帿場而左右水無非窄逕迎班之如許似無怪矣
정조 12년 · 강
判下上言一百三十三度于各該司
정조 12년 · 목
以丸秋何日不重陽爲七言二十韻排律題命承旨李敏輔持此御題與弘文提學徐有隣偕往泮宮試取以來○科次于誠正閣敎曰九日製居首三中一進士李光顯直赴會試三中進士李運行三下生員沈鳳錫進士李觀海尹㴠各給二分次上進士宋鈺朴長鉉紙筆墨考例施賞仍命入格儒生明日來待秋到記及應製入格儒生亦爲來待
정조 12년 · 강
特遞承旨金思穆以李時秀代之前望也
정조 12년 · 목
敎曰重臣致祭有命似當下去參祭左承旨許遞前望單子入之待下批牌招察任
정조 12년 · 강
以兪恒柱爲東萊府使備薦也
정조 12년 · 강
有政吏曹判書鄭昌順參判洪秉纉參議曺允大進
정조 12년 · 목
因刑曹佐郞望筒敎曰衿川縣監望筒勿施今日政擬入若此則此望筒亦當自在勿施中以此分付○以任好常爲衿川縣監崔粹絅爲永陵參奉權襈爲靖陵參奉
정조 12년 · 강
京畿監司趙鼎鎭陳疏辭職賜例批
정조 12년 · 강
分配馬兵別將李應爀及前監可洪秀輔等
정조 12년 · 목
訓局啓言依下敎開坐禁衛營馬兵別將李應爀哨官李天晟執事全弘喆等拿入推問則俱以爲宣傳官持信箭來宣下敎使之領率先渡住陣於越江廣闊處待大駕渡津依先後次第扈衛云故艱得三船先載先隊馬兵之際致此渰沒云矣敎曰信箭則初旣混傳別遣令旗屢次下敎使之觀勢渡涉亦已査實於聽命之宣傳官傳令之巡令手渠輩所供中不聞知云者極爲可駭宣傳官及旗手送于卿處卿其詳問後更爲査實於別將等處草記又啓言應爀天晟等更加推問則俱以爲宣傳官信箭下敎祇受後覓得三船與先隊馬兵若而人同爲渡津故追後紅令旗下敎未得承聞云矣身爲別將哨官留置許多馬兵於越邊獨先登舟使在後者任其爭渡者萬萬駭然所謂隊長旣承紅令旗分付之後仍不傳布於別將哨官者亦極可駭爲先除汰待用刑嚴棍以懲敎曰不待軍兵之渡涉別將哨官之違法占便先爲越去以致勿令渡涉之命不得傳致於將領此一可駭也白晝穩津執船何難況別隊元定船隻以八隻比別抄等倍數磨鍊之意果安在哉此二可駭也出宮日曉頭水勢漲溢而渠輩爭先紛聒云故特遣宣傳官李儒敬等持信箭令旗屢次嚴飭勿令渡涉留駐此邊以待更下之令事申申分付矣天明後問之所謂別將以下以至火兵卜馬軍無一人形影伊時欲爲嚴處而未果此三可駭也由前由後渠輩所爲萬萬無狀且況隊下軍所騎小船接置雜人馬雜人馬則能躍出得免云所謂將領之如偶人推此可知昨日處分中哨官姑勿論而觀此所供先後隊卒合在此邊別將哨官同乘越去云則與駕前後分領有異揆以挨次之制不可無等分別將李應爀依前下敎令該府定配所卽爲發配哨官移義禁府以次律奪告身五等放送以懲日後事嚴飭分付○義禁府以李應爀泰仁縣定配啓允之又以李天晟奪告身五等放送啓敎以如有功議各減一等又以洪秀輔中和府李泰永咸昌縣朴天行順安縣尹光碩礪山府兪漢參醴泉郡竝竄配啓允之敎以尹光碩兪漢參何足責也竝卽其所犯地方定配又以訓將徐有大杖八十收贖奪告身三等放送啓敎曰常時約束不嚴之罪烏可免乎元戎重任不可輕遞先廂與攔後所管各異本律功議區別以公罪勘放又以有大功減一等杖七十收贖啓
정조 12년 · 강
命湖南右道監試初試賦居首奇茂坤勿爲拔去
정조 12년 · 목
該監可徐龍輔以右道監試初試賦居首奇茂坤試券未滿三十句拔去主試都事韓先植罷黜參試順天府使鄭益祚康津縣監尹翊東罪狀令攸司稟處榜目待東堂撤場更爲修正上送計料馳啓敎曰觀此狀辭賦居首幼學奇茂坤以試券之不滿三十句直爲拔去榜目請令改修正年前旣有朝令道伯事可謂得體然壯元試券道伯見之之故有此拔去之擧而第二券以下若更有未準式而次次陞付則能無斑駁之歎乎試官罷黜固所不已擧子拔去宜屬令前蓋遐儒未必盡知大臣擧條故耳此意令該曹分付道伯奇茂坤勿拔此後更犯者斷不饒貸雖於已出榜之後狀請拔去賦作不獨爲然詩卷句數亦依今番右相所奏施行仍令該曹知委諸道
정조 12년 · 목
基正以東堂初試試取後馳往慶興府依聖敎次第曉諭詳察民情隨處殫竭計料馳啓敎曰原下諭中詢瘼後有詳細條陳之命則觀此狀辭只云隨事殫竭而不言追後登聞事甚疏漏該評事推考北關民事夙宵憧憧寢食靡甘如有一夫一婦之殿屎是何異於若已推之目下民情及守宰之可堪與不可堪蠲役之何如賙饑之何如參以事情兼採緩急無小無大以其意見仔細狀聞事更令廟堂嚴飭行會南北雖曰逈異主張拮據專委於道伯更以此意申飭該道臣無負委毗之意期活顚連之民生八路之中本道一方之困苦若此其爲悶惻尤難容喩聞已出巡行到何地方而以見較聞輕重何居亦令論理狀聞止
정조 12년 · 목
中部及東西北部東活人署病民無南部二十二名西活人署三名合病民二十五名內方痛三名向差十四名還入七名死亡一名出幕十二處
정조 12년 · 강
名見火臣備堂及北道慰諭御史鄭大容于誠正閣
정조 12년 · 강
以李喆模爲濟州牧使備薦也
정조 12년 · 강
重推知事鄭昌聖宋載經惠堂李在簡
정조 12년 · 목
敎曰一有相奏臺疏皆欲永劃不復彈冠則將使頹綱日頹啞俗日啞寧有如許事理乎日前見其弟有飭敎似已聞之矣未撤之故雖不處分再斯過矣近於賓對連事懸頉及有申飭輒言實病病亦有可强不可强俱非篤老則屢召不膺亦有關於國體知事鄭昌聖宋載經竝從重推考待開門牌招違牌勿捧傳旨又敎曰今聞因領相囚吏事今日賓對懸病已過矣飭敎之下又以辭疏爲說尤過矣體統所在豈可以囚吏如是乎徵逋之混及不千之員役聞亦疏忽惠堂李在簡爲先從重推考申飭行公
정조 12년 · 강
召見漢城判尹徐有防于誠正閣
정조 12년 · 목
政院啓言判尹徐有防馳詣鍾街聚會民人依傳敎一一曉諭後來待矣命入侍有防啓言加髢申禁事目只給各坊首契而各契則不爲頒給云雖一坊之內契有多少一契之中戶有衆寡則以一册子輪示許多契戶已涉苟艱且年前字恤典則之逐契頒給便成前例今亦依此擧行恐合事宜矣從之仍命分付監印所
정조 12년 · 강
吏曹判書鄭昌順上䟲賜例批
정조 12년 · 목
疏略曰昨日政假監役金宗敬卽是金宗德而誤以敬字書入伏乞亟治臣昏謬不職之罪
정조 12년 · 목
因禁府都囚徒敎曰鄭德壽崔昌奎更限六十日姑放韓有樞具載敬李漢圭南耆喆張允誠金命復付過放送○因捕廳罪人李顯大等草供敎以移送刑曹照律草記
정조 12년 · 목
具翼善冠袞龍袍乘輿出協陽門由弘化門入逌瞻門至齋室門外降輿入齋室少頃詣版位行禮仍詣宮內奉審訖還齋室召見本宮都提調李福源及領敦寧洪樂性樂性啓言日前適聞士夫家婚行時轎前婢排雙者下着彩服而只以本髮加首所見頗不似云矣敎以此則太不成樣似有變通矣福源曰婚行時童婢則例着簇頭里一時借着則豈無其道乎敎以然則以加里丫借着無妨以此出擧條出齋室門外乘輿出逌瞻門入弘化門由協陽門還內
정조 12년 · 목
箚略曰臣嬰得表氣之感昨日日次問安不能趨參今日閟宮展拜之時無以自力身帶保護之任竟闕起居之禮伏乞亟降威命批以愼節殊庸奉慮卿其安心善攝仍命遣史官傳諭
정조 12년 · 강
刑曹判書李秉模上疏賜批
정조 12년 · 목
疏略曰臣兄羅州牧使正模以前任順興府使時寺奴婢頉案事自本曹發緘矣緘答今纔來到卽當問啓而在臣私義不可冒當伏乞特命遞改臣職批以令次堂擧行
정조 12년 · 강
知事鄭昌聖上疏賜批
정조 12년 · 목
疏略曰家弟歸傳筵敎自不覺感涕之被面今兹飭敎諭之以事理責之以頹綱至有違牌勿捧之命豈不欲竭蹶趨承而人言之僇辱一之再之愈往愈甚以何顏面復廁周行重貽淸朝之羞哉伏乞特許屛退俾盡自靖之義仍治臣罪以警逋慢之習批以人言之過中業已知之卿其勿辭入來肅命
정조 12년 · 강
特命慶州殺獄罪人權相萬施以次律
정조 12년 · 목
慶尙監司金光默狀啓以爲因慶州權相萬妻李召史擊錚原情有論理狀聞之命矣屍親吳召史招內七月初八日渠父丁三以傭役價不給事言于權哥則大加憤怒無數捽踢故渠夫昏倒一日呻痛初十日權哥又爲捉去以兩指大燈油木打臀十度而以其雇奴之不爲猛打奪杖自打至於二十度僅僅還家翌日殞命云傷處長或至一尺闊或至五寸肉色紫黑間間靑黃初檢官慶州前府尹李秉鼎以被打致死錄於實因覆檢官淸河縣監朴明淳以被踢致死錄於實因題辭以爲曰踢曰打不可不歸一初覆檢官會同詳閱指的論報屍在處灰封隨參人捧招一傡闕之當該刑吏付過矣秉鼎牒呈以爲屍處灰封隨參捧招溯考前後殺獄文案只錄於草案不入於狀中道敎是曾莅本州似或照燭實因相左何必膠守依覆檢歸一矣題辭以爲千慮一失智者之不免捨已從人當事之良法誠有欽歎何必引咎矣秉鼎牒呈以爲相萬母金召史大呼洞中曰吾之不死只爲遺腹子今則吾子當死權氏亡矣一常漢之被殺一班女之償命足矣投溺防川而死古之緹縈以女代父猶蒙漢帝之矜許況金氏以母代子無難殺身特加參商云故回題以爲營門但守三章之法而不敢住情於目下之觸境云蓋此獄事元犯無辭輸款則依律償命無容更議而有其母溺死之擧念其情理雖極慘憐揆以法意不敢低仰造化之天或貸淳于之死罪議讞之地只宜皐陶之執法矣敎曰殺死之獄疑眩者强半揆理參情模索執定難保其一一平當此獄則反於是蔽一言曰兇身不可赦杖打前二日手以捽足以踢忿頭當下其勢之獰猂無顧忌特次第件事重之有兩指大燈油木幾度之毒打大抵丁三不死於初逢打時而拖命於再逢打日亦云太遲矣況時丁庚暑體無完膚長闊過寸尺色澤皆紫黯考之屍帳不啻狼藉殺丁三者一則權哥二則權哥權哥之償死不須問漢法明律而斷焉寧有更容他喙然殺人者死重王法也旌獎烈節重天倫也王法有時裁酌天倫萬古撑亘法可屈倫不可壞朝廷於此獄亦以爲云權是遺腹子也權之母金痛子將死對衆誓告乃投前川而死死之者非爲子爲舅祀也臨死一言足令聞者隕涕此豈非烈乎節乎豈可諉之浪死乎前此似此獄案一犯兩死未嘗不屈法傅生則烈如金節如金而終不獲活其子於必難活之境則烏在乎重天倫也朝家方急於敷倫何暇拘於屈法慶州囚權相萬特爲減死令道伯施以次律事分付朝廷之上所貴相敬內外職何異監司之於守令尤有截然之等別報牒之漫辭題音之弄語在尋常文簿尙不必如是殺獄事體何等嚴重而觀此元案邑牒則䑛括道題則嘲侮莫曰齊楚之失惟均錄啓卽奏語文字而以此本徹聽其可乎且況道敎是曾莅云云大妄發也捨已從人云云大失言也該邑之因牒反駁不惟可駭巡營之聖人自況萬萬無理俱不可無警飭慶尙監司金光默慶州前府尹李秉鼎竝緘辭從重推考仍自本曹以此判付行會諸道此後檢牒與道題務從審察敬謹無若嶺啓之礙眼事措辭嚴飭○刑曹啓言慶州前府尹李秉鼎處緘問則以爲不思獄案之當徹天聽只欲報牒之必援邑例意雖出於分疏跡反歸於閑漫致有此發緘惶恐遲晚云矣敎曰道題之僭擬似昧簿書間格例而然至於前慶尹則素嫻文辭又經藩任而有此非細做錯亦由於異於衆後勿如是之意嚴飭
정조 12년 · 강
命竄配罪人春川前府使李東馨拿處
정조 12년 · 목
京畿監司趙鼎鎭狀啓以爲因永平守禦軍車尙萬擊錚原情令道伯明査處決事判下矣今以洪馨萬之招參以査官所報則馨萬之壓良爲賤自有定律依法典決配其時春川府使李東馨身爲守宰侵虐良民至有花名之擧揆以法理萬萬駭痛不可以已在竄配而置之其罪狀請令攸司稟處○刑曹以李東馨令義禁府稟處啓允之該府啓言今此現發係是壓良爲賤不可不拿覈請機張縣竄配罪人東馨拿處允之
정조 12년 · 강
命罪人李顯大等待用刑訊覈
정조 12년 · 목
刑曹啓言罪人李顯大金石只等卽當依下敎照律而右漢等凶獰特甚半吞半吐凶謀情節尙未輸款決不可徑先酌處請姑爲嚴囚待用刑更加訊覈允之○義禁府啓言罪人顯大等敗船地方官咸平縣監朴宗正貞喆配所地方官旌義縣監申大年等俱在任所請發遣府書吏羅將拿來允之敎以申大年待待命拿囚
정조 12년 · 강
同義禁尹師國陳疏賜例批
정조 12년 · 목
疏略曰乃者金吾新命及於日夕俟罪之中豈不欲粗效竭蹶而臣之得罪多士已經疏暴雖蒙照燭至於兩臺疏臚列罪狀孰非危悚之端而最是錯解之失謂非眞情草記之辭論以不實夫非眞詐也不實瞞也此而無卞何以自立蓋多日空齋之時飭敎截嚴臣實愚昧下敎辭意未能詳審勸入等節且違格例以此罪臣臣固無辭乃以無情之事看作有心迷識則反曰詳明誤認則律以虛僞同朝之未獲相信胡至於此又若草記一款伊日開場之初場外儒生傳語於臣謂以處義送言於場內使之出來臣問幾人則守僕輩對以數三故草記中只憑此數矣及通文之時其數甚多勢或然矣向所云數三儒生則卽指傳語之儒非謂發通之士也臣於草記中自以謂殺有分開而文辭短拙見者未曉以至儒單則謂以加禍臺彈則斥以不實疑之以故犯斷之以欺天及夫本館之行査也泮僕之所告者不分始末混稱數爻此所以草記與査稟之額數自致逕庭者也況其從便二字臣之所不言也理之所必無也僕隸之所言者不可費辭分疏而與儒生往復之言則儒生在焉烏可誣也臣僇人也以公議則不可復廁朝班以私義則只合退守微分伏乞亟將臣職先行鐫削仍命選部永祛朝籍
정조 12년 · 강
備局以湖南災實分等回啓